Povilas Pacas

Povilas Pacas (apie 1530–1595) – LDK valstybinis veikėjas, Vitebsko kaštelionas (1566–1578 m.), Mstislavlio vaivada (1579–1593 m.), Vilniaus kaštelionas (1593–1595 m.), Vilkmergės, Mstislavlio, Dysnos, Radomlio seniūnas.

 Biografija 
Lietuvos didikų Pacų giminės atstovas, dvigubos lelijos („Gozdavos“) herbo savininkas. Palenkės vaivados Mikalojaus Jurgaičio Paco ir kunigaikštytės Aleksandros Alšėniškės sūnus. Broliai – Kyjivo vyskupas Mikalojus , Vitebsko vaivada Stanislovas ir Smolensko kaštelionas Dominykas.

Jam priklausė Disna ir Kozianai Breslaujos paviete ir Ostrovecas Ašmenos paviete. Tai pat valdė Vilkmergės, Mstislavlio, Dysnos, Radomlio seniūnijas.

1566 metais Povilas Pacas buvo paskirtas pirmuoju Vitebsko kaštelionu, 1579 metais gavo Mstislavlio vaivados pareigybę, o 1593 metais Povilas Pacas paskirtas Vilniaus kaštelionu. Buvo renkamas pasiuntiniu (atstovu) į Abiejų Tautų Respublikos seimus. 1573 metais pasirašė Varšuvos konfederacijos aktą.

 Šeima ir vaikai 
Buvo vedęs dukart. 1570 metais vedė Rainą Valavičiūtę (m. iki 1585), Naugarduko kašteliono Samuelio Valavičiaus dukrą. Vaikai:

 Mikalojus Pacas (1570-1624), Vilniaus kanauninkas (1596 m.), Žemaitijos vyskupas (1609-1618 m.)
 Petras Pacas (m. 1642), Lietuvos dvaro vėliavininkas (1613-1635 m.), Lietuvos pakancleris (1635-1640 m.), Trakų vaivada (1640-1642 m.), Mstislavlio, Radomo seniūnas
 Sofija Pacaitė (m. po 1617), Albrechto Vaitiekaus Rakovskio žmona
 Barbora Pacaitė (m. po 1617), 1-asis vyras Cherubinas Dibovskis, 2-as Juozapas Tiškevičius-Lohoiskis

1585 antrąkart vedė Oną Chodkevičiūtę (m. po 1595), Lietuvos didžiojo etmono Grigaliaus Chodkevičiaus (m. 1572) ir kunigaikštytės Kotrynos Višnioveckos (m. po 1580) dukrą, Kyjivo kašteliono Povilo Sapiegos (? – 1580) našlę. Visgi antroje santuokoje vaikų neturėjo.

 Išnašos 
 Вялікае княства Літоўскае: Энцыклапедыя. У 3 т. / рэд. Г. П. Пашкоў і інш. Т. 2: Кадэцкі корпус – Яцкевіч. – Мінск: Беларуская Энцыклапедыя, 2005. – 788 с.: іл. ISBN 985-11-0378-0. 

 Nuorodos 

|-

Povilas
Kategorija:Vitebsko kaštelionai
Kategorija:Mstislavlio vaivados
Kategorija:Vilniaus kaštelionai
Kategorija:Mstislavlio seniūnai
Kategorija:Dysnos seniūnai
Kategorija:Vilkmergės seniūnai